Tidligt søndag morgen blev en 17-årig cyklist fra Syrien stoppet af politiet på Nymøllevej i Allerød. Og det var ikke fordi han havde glemt cykellygter eller manglede en lovpligtig håndbremse.

Med på cyklen havde han 18 bærbare PC'er og 11 iPhones.

Betjentene fik øje på den unge asylansøger klokken 04:55 og fandt hans adfærd mistænkelig.

»Han bliver observeret af en hundepatrulje, og da han ser patruljen drejer ind i skoven. Han bliver stoppet, og det, vi ser, er, at han har 18 bærbare pc'ere og 11 iphones i en taske. Han kan ikke forklare, hvor han har dem fra, og derfor bliver han anholdt,« siger vagtchef Dan Houtved.

Computerne har fortløbende serienumre, og derfor har politiet en mistanke om, at de er blevet stjålet fra en virksomhed i området. Ingen har dog endnu anmeldt tyveriet.

Den 17-årige er asylansøger fra Syrien og bor på Center Sandholm. Han blev stoppet cirka tre kilometer fra asylcenteret.

Søndag blev han fremstillet i grundlovsforhør og sigtet for tyveri. Han talte ikke godt dansk, og måtte derfor have en tolk til at oversætte for sig. Han er varetægtsfængslet i fire uger.